Ο **Γιώργος Προβόπουλος** (1950) είναι Έλληνας οικονομολόγος, πανεπιστημιακός και τραπεζίτης. Υπήρξε διοικητής της Τράπεζας της Ελλάδος από τις 20 Ιουνίου 2008 έως τις 20 Ιουνίου 2014.

Βιογραφικό
----------

Γεννήθηκε στις 20 Απριλίου 1950 στον Πειραιά. Αποφοίτησε από το Οικονομικό Τμήμα της Νομικής Σχολής Αθηνών και συνέχισε τις σπουδές του με υποτροφία στη Βρετανία, όπου και έλαβε το διδακτορικό του δίπλωμα από το Πανεπιστήμιο του Έσσεξ μετά από υποτροφία του Ιδρύματος Κρατικών Υποτροφιών.

Από το 1979 έως το 2007 δίδαξε Οικονομικά στο Πανεπιστήμιο Αθηνών. Το 1990 συμμετείχε μαζί με τον Άγγελο Αγγελόπουλο σε επιτροπή που σύστησε η Κυβέρνηση Ζολώτα για την σταθεροποίηση της οικονομίας. Ανήκει πολιτικά στο χώρο της Νέας Δημοκρατίας και επί κυβέρνησης Κωνσταντίνου Μητσοτάκη (1990-1993) διετέλεσε υποδιοικητής της Τράπεζας της Ελλάδος καθώς και πρόεδρος του Συμβουλίου Οικονομικών Εμπειρογνωμόνων. Όταν το ΠΑΣΟΚ επέστρεψε στην εξουσία το 1993, ο Γιώργος Προβόπουλος μεταπήδησε στον ιδιωτικό τομέα, και εργάστηκε ως οικονομικός σύμβουλος στην Alpha Bank. Το 2004 είχε πολύ σημαντικό ρόλο στη συγγραφή του κυβερνητικού προγράμματος της Νέας Δημοκρατίας στον τομέα της οικονομίας. Την ίδια χρονιά τοποθετήθηκε στη διοίκηση της Εμπορικής Τράπεζας από τον Κώστα Καραμανλή και στη συνέχεια επέβλεψε την πώλησή της στους Γάλλους της Credit Αgricole, πράξη για την οποία δέχθηκε κριτική. Μεταξύ 2006 και 2008 υπήρξε αντιπρόεδρος και διευθύνων σύμβουλος της Τράπεζας Πειραιώς.

Τον Ιούνιο του 2008 έληξε η εξαετής θητεία του διοικητή της Τράπεζας της Ελλάδος Νίκου Γκαργκάνα, που είχε επιλεγεί το 2002 από την προηγούμενη κυβέρνηση του ΠΑΣΟΚ, και ο Γιώργος Προβόπουλος διορίστηκε διοικητής της ΤτΕ με απόφαση της κυβέρνησης Καραμανλή. Η θητεία του έληξε το 2014 και τον διαδέχθηκε ο Γιάννης Στουρνάρας. Μετά το τέλος της θητείας του εκλήθη ως ύποπτος από την εισαγγελία για την πώληση της Proton Bank στον Λαυρέντη Λαυρεντιάδη, ενώ από το 2015 ανήκει στο συμβούλιο της Eurobank διαχειριζόμενος τα καταστήματα της τράπεζας στη Βουλγαρία.

Μεταξύ άλλων έχει συμμετάσχει ως αντιπρόεδρος στο συμβούλιο της Ένωσης Ελληνικών Τραπεζών, μέλος της Νομισματικής Επιτροπής της Ευρωπαϊκής Ένωσης, Αναπληρωτής Διοικητής του Διεθνούς Νομισματικού Ταμείου για την Ελλάδα, αντιπρόεδρος του Ταχυδρομικού Ταμιευτηρίου, μέλος της εταιρείας ΤΙΤΑΝ και του Ιδρύματος Οικονομικών και Βιομηχανικών Ερευνών (ΙΟΒΕ).

Το 2003 τιμήθηκε από την Ακαδημία Αθηνών με το βραβείο Τάξης των Ηθικών και Πολιτικών Επιστημών για το βιβλίο του *Η Δυναμική του Χρηματοοικονομικού Συστήματος*.

Παραπομπές
----------

1. 1 2 3 4  «Ο Διοικητής της Τράπεζας της Ελλάδος». *www.bankofgreece.gr*. Αρχειοθετήθηκε από το πρωτότυπο στις 21 Μαΐου 2017. Ανακτήθηκε στις 26 Ιουλίου 2016.
2. ↑  «PROFILE-Greece's central bank governor George Provopoulos». *Reuters*. 2016-08-24.. Ανακτήθηκε στις 2016-10-22.
3. ↑  «Υποδιοικητές Τράπεζας της Ελλάδας» (PDF). *www.bankofgreece.gr*. Αρχειοθετήθηκε από το πρωτότυπο (PDF) στις 4 Μαρτίου 2016. Ανακτήθηκε στις 22 Οκτωβρίου 2016.
4. 1 2 3  Παπαϊωάννου, Γιώργος (2008-04-24). «Ο κ. Γ. Προβόπουλος θα είναι ο νέος διοικητής της Τράπεζας της Ελλάδος». *Το Βήμα*.. Ανακτήθηκε στις 2013-08-27.
5. ↑  Λούλης, Γιάννης (2011). *Ο δρόμος προς την άβυσσο: Οι συνέπειες της κρίσης του κομματικού συστήματος (1981-2011)*. Αθήνα: Εκδόσεις Καστανιώτη. ISBN 9789600354102.
6. ↑  «Ο Γιώργος Προβόπουλος νέος διοικητής στην Τ.τ.Ε.». Το Πρώτο Θέμα. 2008-04-24.. Ανακτήθηκε στις 2013-08-27.
7. ↑  «Διοικητές Τράπεζας της Ελλάδας» (PDF). *www.bankofgreece.gr*. Αρχειοθετήθηκε από το πρωτότυπο (PDF) στις 28 Μαΐου 2016. Ανακτήθηκε στις 22 Οκτωβρίου 2016.
8. ↑  «Προβόπουλος: Έργα και ημέρες του (πρώην) πιο ισχυρού ανθρώπου της χώρας». *www.thepressproject.gr*. 2014-08-06.. Ανακτήθηκε στις 2016-10-22.
9. ↑  Μάρκου, Άγης (2015-10-09). «Στη Eurobank ο πρώην διοικητής της Τράπεζας της Ελλάδος Γ. Προβόπουλος». *Το Βήμα*.. Ανακτήθηκε στις 2016-10-22.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 204190311
* LCCN: nr89012992
* GND: 170930483

 |

 |